ราคาบิตคอยน์ลดลง ส่งผลต่อเอลซัลวาดอร์ อย่างไร ?
เอลซัลวาดอร์ในวันนี้ เป็นอย่างไร ? ลงทุนแมนจะเล่าให้ฟัง
5 มิ.ย. 2565

ราคาบิตคอยน์ลดลง ส่งผลต่อเอลซัลวาดอร์ อย่างไร ? /โดย ลงทุนแมน
ปีที่แล้ว บิตคอยน์ได้ขึ้นไปทำราคาสูงสุดที่ 2.3 ล้านบาทต่อเหรียญ
แต่ปัจจุบัน ซื้อขายกันอยู่ที่ราว 1 ล้านบาท คิดเป็นมูลค่าลดลงมากว่า 55%
การปรับตัวลดลงอย่างรุนแรงของบิตคอยน์ในช่วงไม่กี่เดือนมานี้ 
นอกจากจะสร้างความเสียหายให้แก่นักเก็งกำไรหลายคน
ยังมีผู้เสียหายที่เป็นประเทศด้วย นั่นก็คือ “เอลซัลวาดอร์”
ประเทศแห่งนี้ ได้นำภาษีมากว้านซื้อบิตคอยน์ แถมยังประกาศให้บิตคอยน์
กลายมาเป็นสกุลเงินที่สามารถนำมาใช้ชำระหนี้ได้ตามกฎหมายเป็นประเทศแรกของโลก
แต่ด้วยมูลค่าของบิตคอยน์ที่ลดลง จึงทำให้เอลซัลวาดอร์กำลังย่ำแย่
ถึงขนาดที่ว่านักเศรษฐศาสตร์หลายคนกังวลว่ามันอาจนำไปสู่วิกฤติทางการเงิน
แล้วเอลซัลวาดอร์ในวันนี้ เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ประเทศเอลซัลวาดอร์ตั้งอยู่ในแถบอเมริกากลาง 
- มีประชากรอาศัยอยู่จำนวน 6.8 ล้านคน 
- มีมูลค่า GDP ประมาณ 1.0 ล้านล้านบาท 
- ประชากรมีรายได้เฉลี่ยต่อหัวอยู่ที่ 146,000 บาทต่อปี 
จึงถูกจัดอยู่ในประเทศที่มีรายได้ปานกลางในระดับต่ำ หรือ Lower Middle-Income
จริง ๆ แล้ว เอลซัลวาดอร์ เป็นหนึ่งในประเทศที่มีทรัพยากรทางธรรมชาติที่อุดมสมบูรณ์ มีการทำเหมืองขุดแร่เงิน และทองคำเป็นจำนวนมาก
แถมยังมีแหล่งพลังงานความร้อนใต้พิภพมหาศาล เรียกได้ว่าเป็นหนึ่งในประเทศที่ผลิตพลังงานความร้อนใต้พิภพมากที่สุดในโลก
อย่างไรก็ตาม ประเทศแห่งนี้ก็มีสิ่งที่เป็นอุปสรรคต่อการพัฒนาประเทศ นั่นคือ “ภัยธรรมชาติ” ที่เกิดขึ้นอยู่บ่อยครั้ง และหลีกเลี่ยงไม่ได้ ไม่ว่าจะเป็นพายุเฮอริเคน แผ่นดินไหว รวมถึงความแปรปรวนของสภาพอากาศ จนนำไปสู่ปัญหาภัยแล้ง หรือพายุฝนในหลายพื้นที่
รัฐบาลเอลซัลวาดอร์จึงต้องมีการใช้จ่ายงบประมาณการคลังจำนวนมหาศาล 
ผ่านเงินอุดหนุนในโครงการต่าง ๆ อย่างต่อเนื่อง เพื่อฟื้นฟูความเสียหายทางเศรษฐกิจ
เมื่อรวมกับผลกระทบจากวิกฤติโควิด 19 ที่ยาวนานเกินกว่า 2 ปี และยังไม่มีทีท่าว่าจะสิ้นสุดลง 
ยิ่งสร้างความบอบช้ำให้แก่เศรษฐกิจของประเทศเพิ่มขึ้นอีก รัฐบาลจึงไม่มีทางเลือกมากนัก 
ท้ายที่สุดก็ต้องไปก่อหนี้ เพื่อมาเยียวยาประชาชนและภาคธุรกิจ
ปี 2021 หนี้สาธารณะของเอลซัลวาดอร์อยู่ที่ 792,000 ล้านบาท คิดเป็น 76% ต่อ GDP 
เพิ่มขึ้นจากปี 2016 ที่มีหนี้สาธารณะอยู่ 566,000 ล้านบาท ประมาณ 52% ต่อ GDP
แต่แล้วในช่วงปลายปีที่ผ่านมา Nayib Bukele ประธานาธิบดีของประเทศ ได้ประกาศให้บิตคอยน์ เป็นสกุลเงินที่ถูกต้องตามกฎหมาย ท่ามกลางการตักเตือนจากทั้ง IMF และธนาคารโลก รวมถึงอีกหลายองค์กรระหว่างประเทศ
โดยรัฐบาลมีไอเดียที่ว่า บิตคอยน์จะเข้ามาช่วยเพิ่มการพัฒนาทางเศรษฐกิจ รวมถึงทำให้ประเทศมีความน่าสนใจยิ่งขึ้นในสายตาของนักลงทุน หรือแม้แต่นักท่องเที่ยว ที่ครอบครองคริปโทเคอร์เรนซี
ที่สำคัญไปกว่านั้นคือ ต้องการให้ชาวเอลซัลวาดอร์ที่อาศัยอยู่ในต่างประเทศ โดยเฉพาะในประเทศสหรัฐอเมริกา ซึ่งมักส่งเงินกลับมาให้กับครอบครัวเป็นประจำ สามารถเลือกส่งเป็นบิตคอยน์แทนได้
ซึ่งบิตคอยน์จะช่วยให้ค่าธรรมเนียมในเรื่องนี้ลดลง
รัฐบาลจึงได้เริ่มนำเงินกองทุนไปลงทุนในบิตคอยน์ เพื่อนำบิตคอยน์มาเป็นส่วนหนึ่งของทุนสำรองระหว่างประเทศ
โดยทั่วไปแล้ว ทุนสำรองระหว่างประเทศนั้น ส่วนใหญ่จะอยู่ในรูปแบบของเงินตรา และสินทรัพย์ต่างประเทศอย่างทองคำ และพันธบัตรรัฐบาล ที่ถือครองหรือควบคุมโดยธนาคารกลาง มีไว้สำหรับรักษาเสถียรภาพของระบบการเงิน
พอทุนสำรองมีส่วนผสมของบิตคอยน์ที่มีความผันผวน และในช่วงที่ผ่านมามูลค่าร่วงลงอย่างรุนแรง
ผลกระทบที่ตามมา กลับกลายเป็นว่าความเชื่อมั่นในสถานะทางการเงินของเอลซัลวาดอร์จึงลดลง
ปัจจุบัน บิตคอยน์กำลังซื้อขายกันที่จุดต่ำสุดในรอบประมาณ 16 เดือน  
โดยเอลซัลวาดอร์ได้เริ่มเข้าซื้อบิตคอยน์ตั้งแต่ปีก่อน แปลว่าตอนนี้กำลังขาดทุนอยู่
แล้วทำไม ราคาบิตคอยน์ถึงร่วงลงอย่างรุนแรงในช่วงที่ผ่านมา ?
หนึ่งในเหตุผลสำคัญ มาจากธนาคารกลางในหลายประเทศ กำลังดำเนินนโยบายการเงินแบบเข้มงวด และดึงเงินออกจากระบบ เพื่อควบคุมเงินเฟ้อที่กำลังปรับตัวสูงขึ้น สภาพคล่องในตลาดโดยเฉพาะในสินทรัพย์ที่มีความเสี่ยงสูงจึงหายไป โดยโยกไปอยู่ในสินทรัพย์ที่ได้ประโยชน์จากอัตราดอกเบี้ยสูง
ตัดกลับมาที่เอลซัลวาดอร์ 
แม้ว่ามูลค่าของบิตคอยน์ที่เอลซัลวาดอร์ถืออยู่นั้น 
อยู่ที่ราว 2,301 เหรียญ คิดเป็นมูลค่าประมาณ 2,400 ล้านบาท
คิดเป็นสัดส่วนราว 2% ของทุนสำรองระหว่างประเทศ
แม้จะดูเป็นสัดส่วนที่ไม่ได้มากมายอะไร แต่มันก็ได้ส่งผลกระทบต่อความเชื่อมั่นของนักลงทุน
เพราะนอกจากเอลซัลวาดอร์จะเข้าไปลงทุนในบิตคอยน์แล้ว 
ก็ยังมีแผนการออกพันธบัตรบิตคอยน์ มูลค่ากว่า 34,000 ล้านบาท
โดยรัฐบาลตั้งใจจะนำมาใช้ เพื่อลงทุนซื้อบิตคอยน์ และพัฒนาธุรกิจขุดเหมืองบิตคอยน์ 
รวมทั้งลงทุนในโครงการพื้นฐานอื่น ๆ เพื่อกระตุ้นเศรษฐกิจของประเทศ..
 
ยังไม่รวมถึงหนี้รัฐบาลกว่า 27,000 ล้านบาท ที่กำลังจะครบกำหนดชำระในอีก 7 เดือนข้างหน้า 
นักเศรษฐศาสตร์เริ่มแสดงความกังวลว่า รัฐบาลเอลซัลวาดอร์จะสามารถหาเงินมาชำระหนี้ได้ทันหรือไม่
พอเรื่องเป็นแบบนี้ ฟิทช์ เรทติ้งส์ บริษัทจัดอันดับเครดิตชื่อดังของโลก จึงได้มีการประกาศปรับลดอันดับความน่าเชื่อถือของประเทศเอลซัลวาดอร์ สู่ระดับ CCC จากเดิมที่อยู่ในระดับ B-
โดยอันดับเครดิตของประเทศที่ลดลง จะทำให้การออกพันธบัตรในอนาคตต้องให้อัตราดอกเบี้ยที่สูงขึ้น 
อีกความหมายหนึ่ง ก็คือ ภาระค่าใช้จ่ายจากการกู้ยืมที่เยอะอยู่แล้ว ก็จะยิ่งเยอะขึ้นไปอีก
ถึงตรงนี้ เราก็ต้องติดตามกันต่อไปว่าการปรับตัวลดลงอย่างรุนแรงของบิตคอยน์
จะส่งผลกระทบต่อเอลซัลวาดอร์อีกมากขนาดไหน และจะจบลงอย่างไร
จริงอยู่ว่าบิตคอยน์ มีคุณสมบัติหลากหลายด้าน ที่จะกลายมาเป็นอีกสกุลเงินหนึ่งของโลก
แต่ในวันที่ทุกอย่างยังไม่พร้อม ความผันผวนระหว่างทางจึงเป็นสิ่งที่หลีกเลี่ยงไม่ได้
ก็ไม่รู้เหมือนกันว่าการตัดสินใจของประธานาธิบดี Nayib Bukele นั้น จะเป็นสิ่งที่ถูกต้องหรือไม่ในระยะยาว
หากวันหนึ่งบิตคอยน์กลับมาฟื้นตัว และกลายเป็นสกุลเงินหนึ่งของโลกได้
เราก็อาจจะสรุปได้ว่า มันเป็นการตัดสินใจที่ถูกต้องแล้ว
แต่ถ้าถามถึงสถานการณ์ในปัจจุบัน 
ทั้งจากทุนสำรองในประเทศที่ลดลง จากการลงทุนในบิตคอยน์
บวกกับการถูกลดอันดับความน่าเชื่อถือ ก็ต้องบอกได้ว่า ย่ำแย่ 
ซึ่งอาจจะย่ำแย่กว่าภัยธรรมชาติ ที่เอลซัลวาดอร์เคยเจอมาทั้งหมด ด้วยซ้ำ..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
- 
-
-
-
-
-
-